पापिनी मेलाको भलिबल उपाधि बाग्लुङलाई
मुसीकोट नगरपालिका–७ साँखमा लाग्दै आएको पापिनी मेलाको अवसरमा आयोजित खुला भलिबल प्रतियोगितामा बाग्लुङको निसिखोला टिम पहिलो भएको छ ।
रुकुम पश्चिम — मुसीकोट नगरपालिका–७ साँखमा लाग्दै आएको पापिनी मेलाको अवसरमा आयोजित खुला भलिबल प्रतियोगितामा बाग्लुङको निसिखोला टिम पहिलो भएको छ ।आइतबार भएको फाइनलमा रुकुम पश्चिमको त्रिवेणी गाउँपालिका–८ लाई ३–० को सोझो सेटमा पराजित गर्दै निसिखोला गाउँपालिका–२ ले उपाधि हात पारेको हो ।निसिखोलाले खेलको पहिलो र दोस्रो सेट समान २० काविरुद्ध २५ ले र तेस्रो सेट १८ काविरुद्ध २५ ले आफ्नो हातमा पार्दै नगद ५१ हजारसहित कप जित्न सफल भयो । फाइनलमा पराजित भएको त्रिवेणि ८ ले उपविजेता बन्दै २६ हजार रुपैयाँमा चित्त बुझाएको छ । रुकुम पूर्वको सिस्ने गाउँपालिका–८ ले नगद १६ हजारसहित तेस्रो स्थान प्राप्त गर्‍यो । आयोजक ठूलीदह युवा क्लवका अनुसार आइतबार तेस्रो स्थानका लागि भएको खेलमा सानीभेरी गाउँपालिका–३ लाई ३–१ को सेटमा पराजित गर्दै सिस्ने–८ तेस्रो भएको हो । प्रतियोगितामा रुकुम पश्चिमसहित, रुकुम पूर्व, रोल्पा र बागलुङका विभिन्न १९ वटा वडास्तरीय टिमले सहभागिता जनाएका थिए ।अनिल र ध्रुवको जोडीले जित्यो ब्याडमिन्टनपापिनी मेलामै आयोजित खुला पुरुष डबल ब्याटमिन्टन प्रतियोगितामा अनिल वुढा र ध्रुवविक्रम थापाको जोडी पहिलो भएको छ । आइतबार भएको फाइनल खेलमा रुकुम पश्चिमकै डम्बर थापा र जनक खड्काको जोडीलाई २–० को सोझो सेटमा पराजित गर्दै अनिल र ध्रुवको जोडी पहिलो भएको हो । पहिलो हुनेले नगद १५ हजार र ट्रफी प्राप्त गर्दा दोस्रो हुने समूहले नगद ८ हजार रुपैयाँमा चित्त बुझायो । प्रतियोगिताको सेमिफाइनलमा पुग्ने विशाल विष्ट र अविनाश केसी तथा नरेन्द्र बोहरा र ज्वालासिंह खड्काको जोडीले भने समान ३/३ हजार नगद प्राप्त गरेको छ । प्रतियोगितामा रुकुम पश्चिमसहित रुकुम पूर्व र सल्यानका ३० जोडीले प्रतिस्पर्धा गरेका थिए । परम्परागत रुपमा लाग्दै आएको पापिनी मेलाको अवसरमा यो वर्ष ठूलीदह युवा क्लवले भलिबल र ब्याडमिन्टन प्रतियोगिता आयोजना गरेको थियो ।